In Nadal alv

Èn las vias ed ils prads gia alvs u stuain nus anc spetgar sin la naiv? 

Jau hai gugent il temp d’advent e da Nadal. Sch’i vegn gia stgir vers las tschintg ed ins sto far glisch en chasa, envid jau per il solit era ina u pliras chandailas. Igl è privà da star a chaud en chasa, sch’ins sa ch’i buffa ed è fraid ordadora. Tar in dretg Nadal tutga per mai però era la naiv! Gia per il di da Son Niclà ma giavisch jau adina naiv – e pir da dretg per Nadal. Era sche jau sun conscienta che jau na sai betg midar u influenzar l’aura, vegn jau adina gnervusa, sch’igl è enturn ils ventg da december anc adina tut verd respectivamain brin e la previsiun da l’aura n’annunzia era betg ina midada ils proxims dis. Tuttina sper jau adina fin il davos mument che dunna Olla haja ina buna fantschella che squassia bain las plimas, per ch’i naivia tar nus sin terra ... 

Per cas ch’i n’avess in onn propi betg da funcziunar cun in Nadal alv, pudess ins gea gidar suenter almain in pau en chasa: cun in menu da Nadal cun ingredienzas alvas, cun decoraziuns alvas u cun cullas, brunsinas e natiralmain chandailas alvas per il pignol. 

Independentamain sch’igl ha naiv u betg, u sche quest Nadal è alv u colurà: Jau As giavisch in bel, privà e paschaivel Nadal e tut il bun per l’onn nov! 

Cordialmain
Karin Kohler-Pattis